Karen Hækkerup (S), 2008-11-06:
For ca. 10 dage siden skete der noget meget tankevækkende.
Der blev skudt på Nørrebro - igen.
Det, der var anderledes ved skyderiet denne gang, var ikke, at det skræmte almindelige mennesker, der bor på Nørrebro.
Næh, for alle skyderier skræmmer jo dem, der bor der.
Det tankevækkende den her gang var ikke, at der blev skudt.
Det var i stedet for, at der ikke var nogen særlig plads i medierne til, at der igen var blevet skudt.
For dem af os, der ser rigtig mange nyheder, er begrebet breaking news blevet symbolet på noget vigtigt, der netop er sket.
For måneder siden, da skyderierne i især de københavnske gader begyndte, blev den almindelige sendeflade på skærmene nærmest ryddet og erstattet med nyt om de skræmmende skyderier, hvoraf mange er foregået i dagtimerne midt iblandt borgere, barnevogne og legende børn.
Skyderiet, der foregik for 2 uger siden på Nørrebro, spredte ganske givet også rædsel og frygt blandt almindelige mennesker ligesom de 15 andre skyderier, der har været på Nørrebro siden september måned.
Men det nye og tankevækkende ved det her skyderi var som sagt, at det ikke længere var breaking news.
Nu var det bare endnu et skyderi - helt forventeligt, ikke længere noget usædvanligt, men noget, vi skal vænne os til.
Det kan da godt være i en medieverden, at det ikke længere rydder sendefladen, at der skydes på åben gade.
Men står det til Socialdemokraterne, er skyderier og væbnede opgør blandt kriminelle bander ikke noget, vi nogen sinde vil hverken vænne os til eller acceptere.
Vi vil ikke have skyderier på åben gade.
Vi synes, det er utrolig skræmmende, at borgere i frygt har følt sig nødsaget til at gå ud og købe skudsikre veste.
Vi synes, at det er en katastrofe, at regeringen har ladet det komme så vidt, at borgere skal dukke hovederne for ikke at blive ramt af de dødbringende kugler, når de cykler hjem fra arbejde.
Skolebørn har i perioder ikke måttet benytte deres skolegård.
Børnehaver tjekker deres legepladser for nedgravede og gemte våben og stoffer, inden de lader børnene komme ud.
Rockerborge får lov at bestå, selv om de ofte har været baggrundstæppe for skyderier.
Fra Socialdemokraternes side vil vi gerne på det kraftigste kritisere regeringen for ikke at have gjort nok for at stoppe børn og unge i at udvikle sig til at være farlige bandemedlemmer.
Mange af de lømler, der har begået småkriminalitet i årevis, er der ikke blevet sat en stopper for, og nu er de endt som forhærdede kriminelle og organiseret i bander, der skaber frygt og rædsel.
For få børn er blevet reddet fra et liv i kriminalitet; nu er de blevet farlige kriminelle.
Det er en katastrofe, at det er sket, fordi regeringen har forsømt sine forpligtigelser over for socialt udsatte, og fordi regeringen ikke har taget integrationsproblemerne alvorligt nok.
På trods af denne skarpe kritik, som vi gerne vil rette mod regeringen og Dansk Folkeparti for at have svigtet den forebyggende indsats, den sociale indsats og integrationsindsatsen, vil vi meget gerne anerkende politiets indsats for at bekæmpe den organiserede kriminalitet.
Politiet har håndteret de mange skyderier flot og har beroliget mange borgere, der bor der, hvor kuglerne fra tid til anden flyver om ørerne på folk.
Så en stor ros til politiet.
Vi vil alligevel gerne være med i det forslag til vedtagelse, der er fremsat, fordi vi har bakket op om de lovmæssige initiativer, der bliver nævnt, og vi vil også bakke op om dem, der bliver nævnt fremadrettet.
Men der bør ikke være nogen tvivl hos nogen, der ser den her debat, om, at stod det til Socialdemokraterne, håndterede man retspolitikken anderledes.
Så gjorde man noget alvorligt ved den forebyggende indsats: Man hjalp børn, der er socialt udsatte, og man sørgede for, at straffer man nogen, så straffer man med en straf, der virker, og ikke bare ved at låse folk inde.
Vi vil meget gerne være med til at få gjort noget ved den organiserede kriminalitet.
Vi støtter op om forslaget til vedtagelse og ser frem til, når der skal udmøntes forslag til den forebyggende indsats, at der bliver lyttet til de forslag, vi vil bringe frem.